Elvtársak! Dolgozó Nép!

A Madách fő művének tartott dráma valóban dráma, de a dolgozó nép keserű drámája. Ami benne van, az rombolja mindazt, amit pártunk vérrel és verítékkel épít. Kicsúfolása a valóban küzdő és dolgozó elvtársak mindennapjainak. Madách szerint a javakat holmi istenség teremtette, miközben mi tudjuk, hogy a javak a munka és termelés által jönnek létre a munkás dolgos keze által. Amit a szerző ír, az veszélyes, mert épp annak a munkának az értelmét vitatja, amit népünk minden május elsején megünnepel. Miért dolgozzunk ugyanis, ha mindennek a végső célja a pusztulás? Miért termeljünk, ha minden az enyészetbe hull majd, és az örök fagy fogja felemészteni? Hová lesz a dolgozó magyar munkás szorgalmának gyümölcse, ha az élet egy Falanszterré silányul csupán? Mi kommunisták bizakodók vagyunk, Madách Imre meg borúlátó. Mi nem egy ködös isteni történésben hiszünk, hanem az evolúcióban. Ádám és Éva alakjai rossz emberképet tárnak elénk: aláássák a tervgazdálkodásba vetetett meggyőződésünket. Ádám ábrándozik, ahelyett, hogy dolgozna és jobbá tenné az emberek és önmaga életét. Éva önállótlan, ezzel a dolgozó nők számára rossz példát mutat. Ők ketten rossz sorsa jutottak, mi azonban pártunk irányításával egy szép jövő elé nézünk, ahol nincsenek különbségek és mindenki boldog.